text: Kæmpeslange er løs på Fanø
  02 marts 2017 kl. 13.39
  Projekt Cobra er i fuld gang, og det betyder, at et stort kabel lige nu borer sig ind under en 850 meter fredet klit på øen.
  Selvom det måske lyder frygtindgydende, så er der ingen grund til panik, for slangen er ganske harmløs og skal bare bruges til at skabe forbindelse mellem Danmark og Holland.
  Forbindelsen gør det muligt at udveksle vindenergi mellem de to lande, og når den først er blevet tilkoblet højspændingsnettet, kan den forsyne 700.000 husstande med el.
  Formålet med projektet, der koster 4,7 milliarder, er at skabe mulighed for billigere el til forbrugerne. Samtidig så kan overskydende el blive sendt frem og tilbage mellem de to lande.
  Kablet forventes klar til brug i 2019.
  